SK Úradný vestník Európskej únie C 171/6

Oznámenie o začatí ochranného prešetrovania podľa nariadení Rady (ES) č. 260/2009 a (ES) č. 625/2009 v súvislosti s dovozom modemov pre bezdrôtové rozsiahle siete (wireless wide area networking – WWAN)

2010/C 171/07

Komisii bola doručená žiadosť belgickej vlády podľa článku 2 nariadení Rady (ES) č. 260/2009 (1) a (ES) č. 625/2009 (2) (ďalej len „nariadenia o ochranných opatreniach“).

Žiadosť sa týka modemov pre bezdrôtové rozsiahle siete (wireless wide area networking – WWAN) s rádiovou anténou, ktoré poskytujú dátové pripojenie pre výpočtové zariadenia prostredníctvom internetového protokolu (IP) vrátane Wi-Fi smerovačov obsahujúcich WWAN modem (WWAN/Wi-Fi smerovače).

Komisia preskúmala, či sú splnené podmienky na začatie prešetrovania podľa nariadení (ES) č. 260/2009 a č. 625/2009.

1. Žiadosť

Vo svojej žiadosti Belgicko informovalo Komisiu, že vzhľadom na vývoj dovozu modemov WWAN je potrebné prijať ochranné opatrenia, pričom poskytlo dostupné dôkazy v súlade s kritériami stanovenými v článku 10 nariadenia (ES) č. 260/2009 a článku 8 nariadenia (ES) č. 625/2009.

2. Príslušný výrobok

Príslušným výrobkom sú modemy pre bezdrôtové rozsiahle siete (wireless wide area networking – WWAN) s rádiovou anténou, ktoré poskytujú dátové pripojenie pre výpočtové zariadenia prostredníctvom internetového protokolu (IP) vrátane Wi-Fi smerovačov obsahujúcich WWAN modem (WWAN/Wi-Fi smerovače) (ďalej len „príslušný výrobok“).

Príslušný výrobok je v súčasnosti zaradený pod kódy KN ex 8517 62 00 a ex 8471 80 00. Tieto kódy KN sa uvádzajú len pre informáciu.

3. Nárast dovozu a ujma

Podľa podnetu pôsobí v Únii jediný výrobca vyrábajúci podobný alebo priamo konkurenčný výrobok, ktorý sa nachádza v Belgicku, pričom malá časť jeho výroby je umiestnená v iných členských štátoch Únie.

Belgicko poskytlo dôkazy o tom, že dovoz príslušného výrobku do Únie sa rýchlo zvyšuje, a to tak v absolútnom vyjadrení, ako aj v pomere k výrobe a spotrebe v Únii, a najmä o tom, že dovoz sa od roku 2006 do roku 2009 zvýšil o viac ako 4 100 percentuálnych bodov.

Objem a podmienky tohto dovozu údajne okrem iného negatívne ovplyvnili ceny podobných alebo priamo konkurenčných výrobkov v Únii a podiel na trhu, predané množstvá a úroveň cien účtovaných výrobcami z Únie (3), v dôsledku čoho vzniká výrobcom z Únie značná ujma.

4. Postup

Komisia v súlade s článkom 6 nariadenia (ES) č. 260/2009 a článkom 5 nariadenia (ES) č. 625/2009 konzultovala s poradným výborom zriadeným podľa článku 4 nariadení (ES) č. 260/2009 a (ES) č. 625/2009. Po ukončení konzultácií dospela Komisia k záveru, že existuje dostatok dôkazov na odôvodnenie začatia prešetrovania, a Komisia týmto začína prešetrovanie v súlade s článkom 6 nariadenia (ES) č. 260/2009 a článkom 5 nariadenia (ES) č. 625/2009.

4.1. Rozsah prešetrovania

Na základe prešetrovania sa stanoví, či sú ochranné opatrenia podľa nariadení (ES) č. 260/94 a č. 625/2009 opodstatnené. Konkrétne, na základe prešetrovania sa stanoví, či je v dôsledku nepredvídaného vývoja príslušný výrobok dovážaný do Únie v tak značne zvýšenom množstve a/alebo za takých podmienok, že tým výrobcom z Únie vzniká alebo hrozí značná ujma.

a) Dotazníky

S cieľom získať informácie, ktoré Komisia pokladá za potrebné na uskutočnenie prešetrovania, Komisia zašle dotazníky známym výrobcom z Únie vyrábajúcim podobné alebo priamo konkurenčné výrobky, známym vývozcom/výrobcom a dovozcom príslušného výrobku, všetkým známym združeniam vývozcov/výrobcov a dovozcov príslušného výrobku.

V každom prípade by však všetky strany mali bezodkladne kontaktovať Komisiu faxom, najneskôr však do lehoty stanovenej v ods. 5 písm. a) tohto oznámenia, a v prípade potreby požiadať o dotazník.

b) Zhromažďovanie informácií a vypočutia

Všetky zainteresované strany sa týmto vyzývajú, aby oznámili svoje stanoviská, predložili informácie a poskytli podporné dôkazy. Tieto informácie musia byť spolu s podpornými dôkazmi doručené Komisii v lehote stanovenej v ods. 5 písm. b) tohto oznámenia.

Komisia okrem toho vypočuje zainteresované strany, pokiaľ o to požiadajú a preukážu, že by mohli byť výsledkom prešetrovania skutočne dotknuté a že existujú konkrétne dôvody na ich vypočutie. Takáto žiadosť sa musí predložiť v rámci lehoty stanovenej v odseku 5 písm. c) tohto oznámenia.

4.2. Postup posúdenia záujmu Únie

V prípade, že sa zistí, že príslušný výrobok sa dováža do Spoločenstva v takom značne zvýšenom množstve a/alebo za takých podmienok, že tým výrobcom zo Spoločenstva vzniká alebo hrozí značná ujma, ktorá je dôvodom na prijatie ochranných opatrení, je pri rozhodovaní o tom, či je prijatie opatrení v záujme Únie, dôležité posúdiť všetky rôzne záujmy z celkového hľadiska, a to aj vrátane záujmov domáceho výrobného odvetvia a používateľov a spotrebiteľov.

Aby mohla Komisia pri rozhodovaní o tom, či je uloženie opatrení v záujme Únie, zohľadniť všetky stanoviská a informácie, môžu sa výrobcovia z Únie, dovozcovia, ich zastupujúce združenia, zástupcovia používateľov a zástupcovia spotrebiteľských organizácií, pokiaľ preukážu, že medzi ich činnosťou a príslušným výrobkom existuje objektívne prepojenie, v lehotách stanovených v ods. 5 písm. c) tohto oznámenia Komisii prihlásiť a poskytnúť jej informácie. Tie strany, ktoré sa prihlásia v rámci lehoty, môžu v rámci lehoty stanovenej v ods. 5 písm. c) tohto oznámenia tiež požiadať o vypočutie, pričom musia uviesť konkrétne dôvody, pre ktoré by mali byť vypočuté. Je potrebné poznamenať, že akékoľvek predložené informácie sa zohľadnia iba v prípade, že budú v čase ich predloženia podložené konkrétnymi dôkazmi.

5. Lehoty

a) Dotazníky

Zainteresované strany, ktoré chcú získať dotazník by mali oň požiadať čo najskôr, najneskôr však do 10 dní po uverejnení tohto oznámenia v Úradnom vestníku Európskej únie.

b) Pre strany na prihlásenie, predloženie vyplnených dotazníkov a akýchkoľvek iných informácií

Všetky zainteresované strany, ak majú byť ich vyjadrenia počas prešetrovania zohľadnené, sa musia prihlásiť Komisii, oznámiť svoje stanoviská a predložiť vyplnený dotazník alebo akékoľvek iné informácie do 21 dní od dátumu uverejnenia tohto oznámenia v Úradnom vestníku Európskej únie, ak nie je uvedené inak. Je potrebné poukázať na skutočnosť, že vykonávanie väčšiny procesných práv stanovených v nariadení (ES) č. 260/2009 a nariadení (ES) č. 625/2009 závisí od toho, či sa strany prihlásili v rámci uvedeného obdobia.

c) Vypočutia

Podľa článku 6 ods. 4 nariadenia (ES) č. 260/2009 a článku 5 ods. 4 nariadenia (ES) č. 625/2009 všetky zainteresované strany môžu požiadať o vypočutie Komisiou do 21 dní od uverejnenia tohto oznámenia v Úradnom vestníku Európskej únie.

6. Písomné podania, vyplnené dotazníky a korešpondencia

Komisii sa musia oznámiť všetky relevantné informácie. Všetky podania a žiadosti predložené zainteresovanými stranami musia byť vyhotovené písomne (nie v elektronickej forme, ak nie je uvedené inak) a musí sa v nich uvádzať názov, adresa, e-mailová adresa, telefónne číslo a faxové číslo zainteresovanej strany.

Adresa Komisie na účely korešpondencie:

European Commission Directorate-General for Trade Directorate H Office: N-105 04/092 1049 Bruxelles/Brussel BELGIQUE/BELGÏE Fax +32 22956505

7. Nespolupráca

V prípade, že informácie nie sú poskytnuté v rámci lehoty alebo sa prešetrovanie vo významnej miere brzdí, môže sa na základe dostupných skutočností dospieť ku kladným alebo záporným zisteniam.

Ak sa zistí, že ktorákoľvek zainteresovaná strana poskytla nepravdivé alebo zavádzajúce informácie, tieto informácie sa nevezmú do úvahy a môžu sa použiť dostupné skutočnosti.

8. Úradník pre vypočutie

Zainteresované strany sa môžu obrátiť na úradníka pre vypočutie z GR pre obchod. Úradník pre vypočutie je kontaktnou osobou medzi zainteresovanými stranami a útvarmi Komisie vykonávajúcimi prešetrovanie. Úradník pre vypočutie skúma žiadosti o nahliadnutie do spisu, spory týkajúce sa dôvernosti dokumentov, žiadosti o predĺženie lehôt a žiadosti tretích strán o vypočutie. Úradník pre vypočutie môže usporiadať vypočutie s jednotlivou zainteresovanou stranou a napomáhať plné uplatnenie práv zainteresovaných strán na obhajobu.

Žiadosť o vypočutie úradníkom pre vypočutie je potrebné podať písomne a uviesť v nej dôvody žiadosti. Žiadosť o vypočutie vo veciach týkajúcich sa začiatočnej fázy prešetrovania musí byť predložená do 15 dní odo dňa uverejnenia tohto oznámenia v Úradnom vestníku Európskej únie. Následná žiadosť o vypočutie by mala byť predložená v rámci osobitnej lehoty stanovenej Komisiou v jej komunikácii so stranami.

Úradník pre vypočutie tiež poskytne príležitosti na vypočutie, na ktorom sa zúčastnia strany a na ktorom je možné predniesť rôzne názory a protiargumenty na otázky týkajúce sa, okrem iného, zvýšeného dovozu, ujmy, príčinnej súvislosti a záujmu Únie.

Ďalšie informácie a kontaktné údaje môžu zainteresované strany nájsť na internetových stránkach úradníka pre vypočutie na webovej stránke GR pre obchod:

(http://ec.europa.eu/trade/tackling-unfair-trade/hearing-officer/index_en.htm)

9. Harmonogram prešetrovania

Podľa článku 7 nariadenia (ES) č. 260/2009 a článku 6 nariadenia (ES) č. 625/2009 sa prešetrovanie, ak je to možné, ukončí do 9 mesiacov od dátumu uverejnenia tohto oznámenia v Úradnom vestníku Európskej únie.

Vo výnimočných prípadoch môže prešetrovanie predĺžené o ďalšie obdobie v trvaní najviac dva mesiace. V prípade, že sa lehota predĺži, Komisia v Úradnom vestníku Európskej únie uverejní oznámenie uvádzajúce dĺžku trvania predĺženia a zhrnutie jeho dôvodov.

(1) Ú. v. EÚ L 84, 31.3.2009, s. 1.

(2) Ú. v. EÚ L 185, 17.7.2009, s. 1.

(3) Medzi „výrobcov z Únie“ patria „výrobcovia zo Spoločenstva“, ako sú vymedzení v článku 5 ods. 3 písm. c) nariadenia (ES) č. 260/2009 a „výrobcovia zo Spoločenstva, ktorí vyrábajú podobný alebo priamo konkurenčný výrobok“, ako je uvedené v článku 15 ods. 1 nariadenia (ES) č. 625/2009.